b'\n_START_ARTICLE_\nHirosaki\n_START_SECTION_\nHistoria\n_START_PARAGRAPH_\nHirosaki on historiallinen linnakaupunki, joka toimi Edo-kaudella Tsugarun klaanin hallitseman Hirosakin hanin p\xc3\xa4\xc3\xa4kaupunkina. Meiji-uudistuksessa vuonna 1871 hanit lakkautettiin, ja alueelle perustettiin Hirosakin prefektuuri. Vain kaksi kuukautta prefektuurin perustamisen j\xc3\xa4lkeen prefektuurin p\xc3\xa4\xc3\xa4kaupunki siirrettiin kuitenkin Aomoriin, jolloin prefektuurin nimikin vaihtui Aomorin prefektuuriksi. Vuodesta 1898 Keisarillisen Japanin armeijan kahdeksas divisioona oli sijoitettuna kaupunkiin. Toisen maailmansodan j\xc3\xa4lkeen, vuonna 1949, kaupunkiin perustettiin yliopisto. Vuonna 2011 kaupungissa vietettiin Hirosakin linnan rakennuksen 400-vuotisjuhlia.\n_START_SECTION_\nIlmasto\n_START_PARAGRAPH_\nHirosaki kuuluu Tsugarun alueeseen, jossa vallitsee Japanin Japaninmeren puoleinen ilmastotyyppi. Alueelle tyypillisi\xc3\xa4 ovat runsaslumiset talvet, ja keskikes\xc3\xa4ll\xc3\xa4 ilman l\xc3\xa4mp\xc3\xb6tila kohoaa l\xc3\xa4helle kolmeakymment\xc3\xa4 astetta. Hirosakin\xe2\x80\x93Kuroishin alueella ilmankosteus on suuri f\xc3\xb6hnilmi\xc3\xb6n johdosta.\n_START_SECTION_\nLiikenne\n_START_PARAGRAPH_\nKaupungin rautatieliikenteen keskus on Hirosakin asema, jonka kautta kulkevat Hirosakin Aomorin ja Fukushiman kaupungeihin yhdist\xc3\xa4v\xc3\xa4 JR Higashi-Nihonin \xc5\x8cun p\xc3\xa4\xc3\xa4rata sek\xc3\xa4 K\xc5\x8dnan tetsud\xc5\x8dn Kuroishiin kulkeva K\xc5\x8dnan-linja. Kaupungin alueella on my\xc3\xb6s muita, pienempia asemia._NEWLINE_Hirosakin bussiterminaalista kulkevat p\xc3\xa4iv\xc3\xa4vuorot Moriokaan, Sendaihin ja Tokion Uenoon, ja n\xc3\xa4iden lis\xc3\xa4ksi useampi Tokioon kulkeva y\xc3\xb6vuoro. K\xc5\x8dnan bus -yhti\xc3\xb6 yll\xc3\xa4pit\xc3\xa4\xc3\xa4 21:t\xc3\xa4 kaupunginsis\xc3\xa4ist\xc3\xa4 bussilinjaa. L\xc3\xa4himm\xc3\xa4t T\xc5\x8dhokun moottoritielle viev\xc3\xa4t liittym\xc3\xa4t ovat \xc5\x8cwanin\xe2\x80\x93Hirosakin liittym\xc3\xa4 sek\xc3\xa4 Kuroishin liittym\xc3\xa4. Lis\xc3\xa4ksi kaupunkiin kulkevat valtatiet 7 (Aomori\xe2\x80\x93Niigata) ja 102 (Hirosaki\xe2\x80\x93Towada).\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nHirosakin puistossa sijaitseva Hirosakin linna on yksi Japanin t\xc3\xa4rke\xc3\xa4ksi kulttuuriomaisuudeksi listatuista kohteista. Sen nykyinen p\xc3\xa4\xc3\xa4linna rakennettiin vuonna 1810 korvaamaan vuonna 1627 salamaniskun aiheuttamassa tulipalossa tuhoutunut edellinen p\xc3\xa4\xc3\xa4linna. Muita Hirosakissa sijaitsevia kulttuuriomaisuuskohteita ovat mm. Saish\xc5\x8din-temppelin viisikerroksinen pagodi, Hirosaki Hachiman-g\xc5\xab sek\xc3\xa4 Takaterun pyh\xc3\xa4tt\xc3\xb6._NEWLINE_Kaupungissa j\xc3\xa4rjestet\xc3\xa4\xc3\xa4n vuosittain nelj\xc3\xa4 suurta perinteist\xc3\xa4 juhlatapahtumaa: kev\xc3\xa4\xc3\xa4n kirsikankukka- ja kes\xc3\xa4n neputa-festivaalit, syksyn Hirosakin linnan krysanteemi- ja ruskafestivaali sek\xc3\xa4 talven Hirosakin linnan lumilyhtyfestivaali. N\xc3\xa4ist\xc3\xa4 neputa-festivaali, jossa v\xc3\xa4rikk\xc3\xa4\xc3\xa4t, samurai-aihein koristellut k\xc3\xa4rryt kiert\xc3\xa4v\xc3\xa4t kaupunkia v\xc3\xa4kijoukon vet\xc3\xa4min\xc3\xa4, on m\xc3\xa4\xc3\xa4ritelty t\xc3\xa4rke\xc3\xa4ksi aineettomaksi kansankulttuuriomaisuudeksi. Tapahtumaan osallistuu vuosittain noin 80 k\xc3\xa4rry\xc3\xa4 ja yli 100\xc2\xa0000 katsojaa.\n_START_SECTION_\nUrheilu\n_START_PARAGRAPH_\nKaupungissa toimivat baseball-joukkue Hirosaki Areds sek\xc3\xa4 jalkapallojoukkue Blancdieu Hirosaki FC.'